Document ID: 32008D0638

ODLOČBA KOMISIJE
z dne 30. julija 2008
o spremembi Odločbe 2007/777/ES v zvezi z dovoljenjem Kitajski za uvoz toplotno obdelanih izdelkov iz perutninskega mesa
(notificirano pod dokumentarno številko C(2008) 3874)
(Besedilo velja za EGP)
(2008/638/ES)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Direktive Sveta 92/118/EGS z dne 17. decembra 1992 o zahtevah zdravstvenega varstva živali in javnozdravstvenega varstva, ki urejajo trgovino in uvoz v Skupnost za izdelke, ki niso predmet navedenih zahtev, določenih v posebnih pravilih Skupnosti iz Priloge A(I) Direktive 89/662/EGS, glede povzročiteljev bolezni pa v Direktivi 90/425/EGS (1), ter zlasti člena 10(2)(c) Direktive,
ob upoštevanju Direktive Sveta 2002/99/ES z dne 16. decembra 2002 o predpisih v zvezi z zdravstvenim varstvom živali, ki urejajo proizvodnjo, predelavo, distribucijo in uvoz proizvodov živalskega izvora, namenjenih prehrani ljudi (2) in zlasti uvodnega stavka člena 8, prvega odstavka člena 8(1), člena 8(4), člena 9(2)(b), člena 9(4)(b) in (c) Direktive,
ob upoštevanju naslednjega:
(1)
Odločba Komisije 2007/777/ES z dne 29. novembra 2007 o pogojih v zvezi z zdravstvenim varstvom živali in javnozdravstvenim varstvom ter vzorcih spričeval za uvoz iz tretjih držav nekaterih mesnih izdelkov in obdelanih želodcev, mehurjev in črev za prehrano ljudi in o razveljavitvi Odločbe 2005/432/ES (3) določa pravila za uvoz v Skupnost pošiljk nekaterih mesnih izdelkov za prehrano ljudi, vključno s seznami tretjih držav in delov tretjih držav, iz katerih je treba uvoz takih izdelkov dovoliti. Navedena odločba določa tudi vzorce spričeval ter pravila o obdelavah, ki se zahtevajo za navedene izdelke.
(2)
Na podlagi Odločbe 2007/777/ES se Kitajski dovoli le izvoz toplotno obdelanih izdelkov iz perutninskega mesa v Skupnost, obdelanih v hermetično zaprti posodi do F0 vrednosti tri ali več v skladu z delom 4 Priloge II k navedeni odločbi.
(3)
Kitajski organi so Komisijo zdaj zaprosili, da dovoli uvoz izdelkov iz perutninskega mesa v Skupnost, ki so bili obdelani z manj strogo obdelavo, namreč s toplotno obdelavo pri temperaturi najmanj 70 °C.
(4)
Več inšpekcijskih misij, ki so jih na Kitajskem izvedle službe Komisije, je pokazalo, da so pristojni organi na Kitajskem zlasti v provinci Shandong dovolj dobro strukturirani za obvladovanje zdravstvenega stanja perutnine.
(5)
Poleg tega so organi v provinci Shandong bili sposobni dokazati, da izpolnjujejo posebne zahteve zdravstvenega varstva živali iz Direktive 2002/99/ES in Odločbe 2007/777/ES.
(6)
Po zadnjem letnem generalnem zasedanju Svetovne organizacije za zdravstveno varstvo živali (OIE) v Parizu maja 2007, na katerem je Kitajska postala polnopravna članica te organizacije, so Kitajski organi Komisiji redno pošiljali informacije o zdravstvenem stanju živali. Poleg tega so soglašali, da bodo v 24 urah od potrditve Komisijo uradno obvestili o prvotnih izbruhih aviarne influence in atipične kokošje kuge na katerem koli delu svojega ozemlja, ki je bil prej neokužen.
(7)
Kitajska je pred kratkim poslala vzorce virusa aviarne influence referenčnemu laboratoriju Skupnosti za aviarno influenco (CRL). Izmenjava vzorcev virusa omogoča bolj poglobljene raziskave o razvoju virusa in oceno možnih izvorov in načinov širjenja virusa.
(8)
Zato je primerno, da se dovoli uvoz izdelkov iz perutninskega mesa v Skupnost iz province Shandong na Kitajskem, ki so bili obdelani pri temperaturi najmanj 70 °C v skladu z delom 4 Priloge II k Odločbi 2007/777/ES.
(9)
Odločbo 2007/777/ES je zato treba ustrezno spremeniti.
(10)
Ukrepi, predvideni s to odločbo, so v skladu z mnenjem Stalnega odbora za prehranjevalno verigo in zdravje živali -
SPREJELA NASLEDNJO ODLOČBO:
Člen 1
Dela 1 in 2 Priloge II k Odločbi 2007/777/ES se nadomestita z besedilom v Prilogi k tej odločbi.
Člen 2
Države članice nemudoma sprejmejo ukrepe, potrebne za uskladitev s to odločbo, in jih objavijo. O spremembah nemudoma obvestijo Komisijo.
Člen 3
Ta odločba je naslovljena na države članice.
V Bruslju, 30. julija 2008

Labels: 0
3
17
18